Document ID: 32011D0520

A BIZOTTSÁG VÉGREHAJTÁSI HATÁROZATA
(2011. augusztus 31.)
Marokkónak a tengerészek képzése és képesítése tekintetében a 2008/106/EK európai parlamenti és tanácsi irányelv alapján történő elismeréséről
(az értesítés a C(2011) 6020. számú dokumentummal történt)
(EGT-vonatkozású szöveg)
(2011/520/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésének első albekezdésére,
tekintettel Ciprus 2005. május 13-i kérésére,
mivel:
(1)
A 2008/106/EK irányelvvel összhangban a tagállamok dönthetnek úgy, hogy a harmadik országok által a tengerészek részére kiállított, megfelelő bizonyítványokat elfogadják, feltéve, hogy az érintett harmadik országot a Bizottság elismeri. E harmadik országoknak teljesíteniük kell a Nemzetközi Tengerészeti Szervezet (IMO) 1995-ben felülvizsgált, a tengerészek képzéséről, képesítéséről és az őrszolgálat ellátásáról szóló 1978. évi nemzetközi egyezményében (STCW-egyezmény) (2) foglalt valamennyi követelményt.
(2)
2005. május 13-i levelében Ciprus benyújtotta Marokkó elismerése iránti kérelmét. Ciprus kérésére a Bizottság - annak ellenőrzése céljából, hogy Marokkó teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására - értékelte a képzés és a képesítési bizonyítványok kiállításának marokkói rendszerét. Ez az értékelés az Európai Tengerbiztonsági Ügynökség szakértői által 2006 decemberében készített vizsgálat eredményeire támaszkodott. A vizsgálat során a képzési és képesítési rendszerben bizonyos hiányosságokat tártak fel.
(3)
A Bizottság jelentésben tájékoztatta a tagállamokat az értékelés eredményéről.
(4)
A Bizottság 2009. február 4-i és 2010. március 9-i levelében felkérte Marokkót, hogy bocsásson rendelkezésére bizonyítékokat a feltárt hiányosságok kiküszöböléséről.
(5)
Marokkó 2009. május 13-i, 2009. május 29-i, 2010. április 2-i és 2011. január 4-i levelében rendelkezésre bocsátotta az arra vonatkozó információkat és bizonyítékokat, hogy a megfelelés értékelésekor feltárt valamennyi hiányosságra vonatkozóan végrehajtották a megfelelő és elégséges korrekciós intézkedéseket.
(6)
A fennmaradó hiányosságok egyrészt a képzéshez szükséges felszerelésekkel, az oktatók és értékelők képesítésével és képzésével foglalkozó jogi rendelkezések hiányára vonatkoznak, másrészt pedig nem adottak a képzéshez szükséges felszerelések a legfontosabb marokkói tengerészeti oktatási és képzési intézetben. A marokkói hatóságokat ezért e tekintetben további korrekciós intézkedések végrehajtására kérték fel. Az említett hiányosságok azonban nem indokolják, hogy a tengerészek oktatásával, képzésével és a képesítési bizonyítványok kiállításával kapcsolatos marokkói rendszereknek az STCW-egyezmény követelményeinek való megfelelősége teljes egészében megkérdőjeleződjék.
(7)
A megfelelés értékelésének és a Marokkó által rendelkezésre bocsátott információk kiértékelésének eredményei azt bizonyítják, hogy Marokkó teljesíti az STCW-egyezmény előírásait, és megtette a megfelelő intézkedéseket a képesítési bizonyítványokkal kapcsolatos csalások megakadályozására. Ezért indokolt, hogy a Bizottság Marokkót e tekintetben elismerje.
(8)
Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
ELFOGADTA EZT A HATÁROZATOT:
1. cikk
A 2008/106/EK irányelv 19. cikkének alkalmazásában a tengerészek képzésére és képesítésére tekintettel Marokkót a Bizottság elismeri.
2. cikk
Ennek a határozatnak a tagállamok a címzettjei.
Kelt Brüsszelben, 2011. augusztus 31-én.

Labels: 12
8
18
9